LidanRubinov/Halacha-QA huggingface dataset:
שאלה: לך לך שאמר ה  יתברך לאברהם אבינו: ב"ה כשה אומר לאברהם לך לך משמע בחירה ולא ציווי וכמו שרש"י מפרש וכך בברית מילה. לא כתוב במפורשות ויצו ה. האם אפשר לומר לא היה מצב שה ציווה את אברהם? יש לי נגעים בריאות ואי סיבולת לקור בבקשה ברך אותי משה בן רחל
תשובה: לשואל בשני המקומות שציינת מדובר ללא ספק בציווי של ממש. הציווי "לך לך" מפורש בכתוב, וגם לפי הסברו של רש"י אין הכוונה להסיר את הציווי, אלא לומר שמדובר בציווי שעתיד להביא טובה וברכה לאברהם. באשר לברית המילה, שם ישנו ציווי מפורש ואף ציון עונשו של מי שיעבור על הציווי וימנע ממילת בנו, וכך נאמר: "ויאמר אלקים אל אברהם ואתה את בריתי תשמר אתה וזרעך אחריך לדרתם: זאת בריתי אשר תשמרו ביני וביניכם ובין זרעך אחריך המול לכם כל זכר: ונמלתם את בשר ערלתכם והיה לאות ברית ביני וביניכם: ובן שמנת ימים ימול לכם כל זכר לדרתיכם יליד בית ומקנת כסף מכל בן נכר אשר לא מזרעך הוא: המול ימול יליד ביתך ומקנת כספך והיתה בריתי בבשרכם לברית עולם: וערל זכר אשר לא ימול את בשר ערלתו ונכרתה הנפש ההוא מעמיה את בריתי הפר" (בראשית יז, ט-יד). יתן ה' ונזכה לקיים כל מצוות ה' יתברך מתוך שמחה וטוב לבב. נאמנה
שאלה: להיות טייסת: אני מתכננת ללכת לבית ספר לטיסה ורציתי לדעת: א. האם מותר להיות טייס ת כי טסים ברחבי העולם? ב. מותר להסיע יהודים לרחבי העולם מסיבות שלהם שיכולות להיות לנפוש או אפילו לצאת מהארץ וכו?כמובן לא בשבת.
תשובה: עצתי לך לבחור מקצוע אחר מתאים יותר לא ניתן להיות גם אם וגם טייסת
שאלה: חלות ולחם מקמח שנטחן אחר הפסח: אנו מקפידים לאכול אחר הפסח מקמח יבש או שנטחן אחר הפסח ממתי המאפיות משתמשות בקמח חדש.
תשובה: ב"ה שלו-ם וברכה לכל מאפיה יש את הזמן שלה וגם הרבה פעמים לכל מוצר יש זמן אחר. המוצרים שאופים אותם בקונדיטוריות ממוצר קפוא כגון: בורקס, רוגלך וכו' לפעמים רק אחר כמה שבועות גומרים לאפות את הבצקים שיוצרו לפני הפסח. ממידע שקבלתי ממאפיית ברמן החלות הפשוטות(לא מתוקות וכו') ולחם שחור פרוס הייצור עבור השבת יעשה מקמח חדש. ממאפיית אנגל ירושלים נמסר שהחלות הפשוטות עבור שבת ולחם שחור מיום ראשון יעשו מקמח חדש. וממאפיית אנגל לוד נמסר שרק חלות קלועות פשוטות יעשו לשבת מקמח חדש. מי שמקפיד על קמח חדש יש לו לפנות למשגיח במאפיות. ברצוני להוסיף שחלק מהלחמים המיוחדים מוסיפים לקמח לתת (משעורה) או גלוטן (חלבון חיטה) וזו תערובת חמץ שנעשתה אחר הפסח ועל זה לא גזרו ח. הרב חגי בר גיורא
שאלה: משקפיים חדשות באבל: הרב! מותר לי בשנת אבל לקנות משקפיים חדשות כאשר מדובר במשקפים שמאוד שונות מהקודמות ומשנות לי את המראה הכללי?
תשובה: אם המשקפיים הקודמות נשברו או בלו באופן שלא נעים ללכת עימן מותר. ומסתבר שכך הדין גם אם הן יצאו לגמרי מהאופנה באופן שלא נעים לך ללכת עימן, למרות שבאופן כללי צריך זהירות מנהירה אחר האופנה הגורמת להוצאות מיותרות.
שאלה: ברכת המזון: ראיתי את ברכת המזון וזה ממש ארוך צריך לברך את זה כל פעם שאוכלים לחם? מה נוסח הברכה המדוייק?
תשובה: ב"ה לך. שמחתי לקבל את מכתבך, ומאוד הבנתי אותך. ישנן ביהדות ברכות מאוד קצרות, כמו לדוגמא ברכות לפני האוכל, או ברכת בורא נפשות, וישנן ברכות ארוכות יותר. ברכת המזון יותר ארוכה. חשוב לדעת, שבניגוד לברכות אחרות, שמקורן בדברי חכמים, ברכת המזון מקורה בתורה, שנאמר בה "ואכלת ושבעת וברכת". לכן היא ברכה מאוד חשובה, וחשוב להשתדל לומר אותה גם אם היא ארוכה יותר. כדאי לנצל את ההזדמנות הזו שאנו אומרים את הברכה הזו, כדי לשים לב כמה יסודות חשובים יש הזו, וכמה על ידה אנו מתחברים לרבונו של עולם. ככל שנלמד יותר על הברכות הנפלאות האלו, וככל שנחיה אותן יותר, כך נגלה כמה הן באמת לא ארוכות כל כך אלא ממש קצרות וממצות את מה שאנו חיים ומרגישים. יחד עם זאת, לאנשים שנמצאים בתהליך של התקדמות רוחנית, או לפעמים מסיבות אחרות, לפעמים מקילים ומביאים נוסח קצר יותר שבו נאמר: ברוך אתה ה' אלוקינו מלך העולם הזן אותנו ואת העולם, ברוך אתה ה' הזן את הכל. נודה לך ה' אלוקינו על שהנחלת לאבותינו ארץ חמדה טובה ורחבה ברית ותורה חיים ומזון, על בריתך שחתמת בבשרנו ועל תורתך שלמדתנו, ברוך אתה ה' על הארץ ועל המזון. רחם ה' אלוקינו על ישראל עמך ועל ירושלים עירך, ומלכות בית דוד תחזירנה למקומה במהרה בימינו, ברוך אתה ה' בונה ירושלים. ואת הברכה האחרונה של ברכת המזון אומרים עד הרחמן. יש נוסח מקוצר, ואפשר לסמוך עליו בשעת הצורך, אך עדיף לנסות להתרגל לומר את כל הנוסח המובא בסידור. אשמח לעזור עוד בכל מה שאוכל. הרב יצחק גרינבלט.
שאלה: קנית אופנים בספירת העומר: שליט"א האם בימים אילו אפשר לקנות אופנים חדשות כפרס לילד?.
תשובה: ב"ה שלו-ם וברכה יש הבדל מהותי בין האבלות בספירת העומר לאבלות על חורבן בית המקדש. האבלות על בית המקדש יותר חמורה ולכן קיים אסור לחדש דברים ולברך שהחיינו, לעומת זו באבלות בספירת העומר מופרש רק אסור חיתון ותספורת ורק ראוי לא להרבות בשמחה, לכן המשנה ברורה (תצג, ב) מביא שאם נזדמן לו איזה עניין שצריך לברך עליו שהחיינו-יברך, וכן מובא בכף החיים (שם, ד) שמותר לברך ברכת שהחיינו בימים אלו מהפסח. ברור שמותר לקנות את האופניים. ברכת שהחיינו היא לא בקנייה אלא בשימוש הראשון של הילד. לכן עדיף אם אפשר עכשיו לומר לילד שקנית את האופניים ולתת אותם רק בימים שמותר לשמוח. ומי שיקל לתת גם עכשיו - יש לו על מי לסמוך. הרב חגי בר גיורא
שאלה: שוב : לכן העליתי את השאלה מלכתחילה. שאולי הגיע העת שיקומו רבנים חיצוניים ויבדקו מה קורה. לא ידעתי לאיזה גורם לפנות ולכן פניתי בשאלה כללית פה. בימים אלה כשהכל נגיש ברשת אפשר בקלות לחקור. הדברים מפורסמים היום לעיני כל. אם זה אלבומים שצולמו ברפתות, מפטמות ומדגרות ומפורסמים ברשתות חברתיות, אם זה סרטונים שצולמו במצלמות נסתרות ומפורסמים ביוטיוב וכד. ישנם היום הרבה קולות מחאה (בדיוק בימים אלה נוסעת המשאית הטבעונית ברחבי הארץ וע"ג קירות המשאית מוקרנים סרטונים המראים את ההתעללות בתעשייה) ולעניות דעתי אם יגיע קול מחאה מצד רבנים זה יעורר יותר הדים. (רוב האנשים שאני מכירה מעדיפים לטמון את הראש בחול ולא לדעת. יש כשרות אז זה ר. (ביצים אגב, אחת התעשיות עם ההתעללויות הקשות, אינן דורשות כשרות ככל הידוע לי)) אם לדעת הרב עלי לפנות לגורם אחר אשמח לקבל הכוונה בעניין. השאלה נשאלה בהמשך לשאלה " על התשובה"
תשובה: כדאי לפנות לרבנים הראשיים לישראל וכמו כן לרבנים שממונים על כשרות.
שאלה: ידע על מבחנים: אני אמורה להבחן בקרוב בעז"ה במבחן כחלק מתהליך הקבלה לבית ספר לרפואה. המבחן כולל קטעים באנגלית ושאלות אישיות הבודקות את מידת ההתאמה לרפואה. מטעם בית הספר לרפואה לא מנדבים יותר מידי פרטים בקשר למבחן. חברה שלי אמורה להבחן באותו מבחן כמה ימים לפני שאני נבחנת. השאלה היא אם מותר לי לשאול אותה לאחר שהיא תיבחן על המבחן- על המבנה שלו ועל השאלות, או שיש בזה משום גניבת דעת הונאה? מראש.
תשובה: אינני רואה בזה גניבת דעה כיון שאין השאלות האלו אותם השאלות ורק רצונך להכיר את אופי המבחן ובזה אין חשש איסור.
שאלה: פסקי הבן איש חי זיע"א: לכבוד הרב שליט"א! א "עשה לך רב" לעומת "אחרי רבים להטות"- אם אני נוהג על פי פסקי הבן איש חי,אני צריך ללכת אחריו בכל או שבמקרים בהם הוא בדעת מיעוט ורוב הפוסקים חולקים עליו אני צריך לנהוג כמו הרוב? ב אם ישנם מקרים בהם השולחן ערוך מחמיר על הבן איש חי, כיצד ראוי לנהוג? ג האם כשאני שואל רב שאלה בהלכה, עליי לציין שאני רוצה תשובה לפי דעת הבן איש חי? ד לפעמים בבית הכנסת בו אני מתפלל ישנם שיעורים ב"ילקוט יוסף" ואני מתלבט אם להשתתף,כי אני חושש ללמוד דברים שהם נגד דעת הבן איש חי,וזה סתם יבלבל אותי. האם עדיף לי במקום להשתתף בשיעור ללמוד משהו אחר? הרקע התורני של הוא די דל, ואני לא חושב שאני מסוגל להכיל ולזכור את השיטות השונות בהלכה. ה בפעמים שהבן איש חי מביא את דעת האר"י הוא מתכוון שצריך לנהוג כמו האר"י הלכה למעשה, או שזו רק עצה טובה,בבחינת "המחמיר תבוא עליו ברכה"? ו איזה סידור יותר מדוייק לפי שיטת הבן איש חי,"קול אליהו" לפי פסקי הרב מרדכי אליהו זיע"א או סידור "עוד יוסף חי"? לדוגמא סדר קריאת שמע שעל המיטה שונה לחלוטין. ו
תשובה: א. רצוי ללכת אחריו תמיד כי לפי הידוע הוא פסק כדעת רוב בגדולים. ב. כדעת הבן איש חי. ג. כן, כך ראוי. ד. כדאי לחפש מקום שמלמדים את פסקי הבן א יש חי ושם לשמוע שיעורים. ה. אם הוא לא כותב לעשות כך, אין חיוב כי זוהי הנהגה רק לגדולים. ו. קול אליהו מתאים יותר לפסקי הבן איש חי.
שאלה: פלאפון כשר: לכבוד הרב דוד חי הכהן שליט"א! אני בחור ישיבה הלומד באחת הישיבות הגבוהות של הציונות הדתית, בשאלה זו אני מתחבט זמן רב, האם יש חובה להשתמש בפלאפון כשר, דלכאורה גדולי הדור אסרו להשתמש בפלאפון שאינו כשר והרי אמרו לנו ח אפילו אומרים לך על ימין שהוא שמאל ועל שמאל שהוא ימין- חובה עליך לשמוע להם, ובפרט שהם עושים זאת למיגדר מילתא, אומנם יש שטענו שהם לא גדולי הדור שלנו, אבל אני באמת לא מבין - גדול דור נמדד לפי גדולתו התורנית, ואף רבותינו הגדולים וראשי ישיבותנו נסמכים עליהם בפסקיהם, והם עצמם מודים שאלו גדולי הדור, אז איך אפשר לומר - הרב שלי מתיר, בשעה שגדול הדור אוסר?, מאידך גיסא חשבתי שאולי זה נקרא גזירה שאין הציבור יכולים לעמוד בה לומר שאסור להשתמש בSMS, - לכן יורני המורה לצדקה אלו גזירות ותקנות יכולים גדולי הדור שבכל תקופה ודור לגדור ולתקן, והאם חובה עלי לקנות מכשיר כשר, או אפשר לקנות מכשיר רגיל ולחסום לו את האינטרנט ע"י החברה? יעקב
תשובה: אם אפשר לקנות מכשיר רגיל ולחסום את האינטרנט זה עדיף כדי שתוכל לקבל או לכתוב הודעות. ובאמת כאשר גדולי תורה מפורסמים אוסרים איזה דבר גם אם הם לא רבותינו יש לקחת את דבריהם ברצינות רבה ובדרך כלל לחשוש לזה, מלבד כמובן אם הם מחרימים את מוסדותינו, רבנינו, ציבורנו וכדו'. תשובת הרב זלמן מלמד
שאלה: יום העצמאות: לכבוד הרב שליט"א! א ברכת שהחיינו-הבנתי מדברי הרב שאין מברכים על עצם היום. אבל, אם אני קונה בגד חדש, מברך עליו ומכוון גם על המדינה, יש עם זה בעיה כלשהי? מה גם שהעיקר בברכת שהחיינו היא השמחה וישנם מקרים בהלכה שהפוסקים קבעו שאם אדם שמח אז יברך,ואם לא, אז לאו. ב אמירת הלל בלילה-ישנם רבנים חשובים שהורו לגמור את ההלל גם בלילה. ישנו קונטרס של הרב אורי שרקי שליט"א,"ואמונתך בלילות" שבו הוא מבקש לחזק את מנהג אמירת ההלל גם בלילה, ומביא שם מספר רבנים חשובים שנוהגים לומר הלל גם בליל יום העצמאות, וידוע שגם בישיבת "מרכז הרב" נהגו במשך מספר שנים לומר הלל גם בלילה. יחד עם זאת, אני יודע שרוב תלמידי הרצי"ה לא נוהגים כך כיום. אם אני רוצה לומר הלל ללא ברכה, ביחידות, אחרי שאני חוזר מבית הכנסת בליל יום העצמאות, אני יכול לומר? ג הרב כתב שתיקון הברכה תלוי ברבנות הראשית,ומכיוון שלא היה רב ספרדי ראשי שהורה לברך על ההלל ביום העצמאות,לא ראוי לנו לשנות. הרב יוסף משאש זצ"ל פסק לומר הלל וגם הרב משאש זצ"ל פסק כך. אולם לאחר שראה את פסיקת הרב עובדיה יוסף זצ"ל בנושא, אמר שמי שרגיל לברך רשאי ומי שלא מברך שימשיך במנהגו. נכון שהם לא היו רבנים ראשיים, אבל אי אפשר לסמוך עליהם? כיום, כל אחד פוסק לפי רבו וקשה מאוד לומר שהרבנות הראשית משמשת כסמכות רוחנית מכרעת. וחג שמח! השאלה נשאלה בהמשך לשאלה "יום העצמאות"
תשובה: א.אולי מי שבא מגלות, או מי שנולד לפני הקמת המדינה מרגיש מאוד את השמחה ויכול לברך אבל רובנו לא מרגישים ברמה כזאת. ב. רוב הגדולים מהציבור שלנו לא הסכימו לאמירת הלל בלילה. לגבי אמירת הלל ביחיד בלילה- לא נראה לי לנהוג אחרת כי אין זו שאלה של שמחה שבוודאי קיימת אלא של הלל בלילה שזה לא מקובל. ג. אפשר לסמוך עליהם למי שירצה, אבל לא ראוי להורות לציבור כנגד הרבנים הראשיים שבענייני ציבור הם המוסמכים העיקריים לקבוע ולא רבנים מקומיים עם כל גדולתם.
שאלה: שבע ברכות בסעודה שלישית: לרב בדבר שבע ברכות שיעשו בשבת הבאה וזה היום האחרון, ראיתי שהרב שלמה קלוגר, שו"ת שנות חיים,קה, כותב שאם בסעודה שלישית הגיע הלילה אז לא ניתן כבר לברך 7 ברכות, כי נגמרה השמחה, ולא דומה לרצה והחליצנו,יעו"ש. אך לכאורה כן יהיה ניתן לברך- כי הרמב"ם מביא את דיני 7 ברכות, בהלכות ברכות פרק ב,פרק שעוסק כולו בברכת המזון וכל דיני ההוספות שמוסיפים בברכת-המזון,כתב שם. ומשמע מהרמב"ם,ש-7 ברכות זה חלק מברכת-המזון שקשורה לסעודה, וכמו שיש "רצה והחליצנו " בתוך ברכת-המזון,כך יש 7 ברכות אחרי ברכת-המזון, אך הכל-זה הוספות לברכת המזון וכמו שרצה והחליצנו אומרים במוצ"ש,אז ה"ה יהיה ב-7 ברכות. מה דעת הרב?
תשובה: נוכחתי בשמחה דומה של אחד מגדולי ירושלים בה הקריאו את 7 הברכות מתוך הרמב"ם
שאלה: ריקודי עם בר"ח אייר: האם מותר ללכת לחוג ריקודי עם בר"ח אייר? (השאלה נשאלה כבר אך לא קיבלה מענה ממה שהצלחתי לבדוק)
תשובה: ב"ה שלו-ם וברכה קיימים 3 מנהגים. א) נוהגים איסור עד ל"ג בעומר ל"ד בעומר. ב) מי ב' אייר עד שבועות. ג) את כל התקופה מקלים בל"ג בעומר, יום עצמאות וכ"ח אייר. בארץ הרוב נהגו כמנהג א) ולגבי חתונה רוב האשכנזים נהגו לא להתחתן כל התקופה. לכן רק אם נוהגת כמנהג ב) אפשר להקל. הרב חגי בר גיורא
שאלה: שבועה שלא ברצינות: לצערי אני סיפרתי לחבריי שקר והם לא האמינו לי אז אמרתי נשבע לכם אבל לא התכוונתי בלב שלם האם זה נחשב שבועה ואם כן מה אני יכול לעשות כדי לכפר?
תשובה: אין שבועה שלא ברצינות. עשיתה מעשה חמור קבל על עצמך לא להישבע בשום אופן. וגם על מעשה טוב שתרצה לעשות תאמר בלי נדר. תלמד ספר מוסר להתחזק בעבודת ה'
שאלה: השלכת ציפורניים: לאחרונה התחלתי לשמוע יותר ויותר את החובה להשליך ציפורניים גזוזות לאסלה לפח (דבר שעד לפני כשנתיים לא שמעתי מעולם). אני רוצה להבין מדוע זה כל כך חשוב? למה אסור סתם להשליך אותם על הרצפה (כמו שיער שנושר, ולמרות שזה מלכלך). מהיכן בא האיסור? מה כל הקטע עם ציפורניים?
תשובה: לשואלת, באופן כללי יש לדעת שכל לכלוך הגורם אי נעימות לזולת יש להקפיד שלא להשליך אותו סתם כך במקום שבו יש אנשים שיבחינו בו ותיגרם להם אי נעימות. כך נאמר בגמרא (חגיגה ה ע"א) על הפסוק בקהלת (יב, יד): "כי את כל מעשה האלהים יבא במשפט על כל נעלם אם טוב ואם רע", שהדברים ה"נעלמים" שעליהם הקב"ה ישפוט את האדם הם למשל מי שהורג כינה או יורק בנוכחות חברו והדבר מאוס בעיני החבר. לגבי הציפורניים הדבר נאמר בגמרא (מסכת מועד קטן יח ע"א ומסכת נידה יז ע"א) ביתר חומרה, שאסור לזרוק אותם במקום שבו נמצאים אנשים, והגמרא מסבירה שהסיבה לכך היא שאם תעבור שם אישה בהריון היא עלולה להפיל את עוברה כתוצאה מכך. הגמרא ממליצה אפילו לשרוף את הציפורניים, או לפחות לקבור אותן, כדי למנוע זאת. מאידך, הגמרא אומרת שמותר להשליך אותן במקום שאין סיכוי שאישה תעבור שם, וכמו כן נאמר בגמרא שאם הן הושלכו במקום מסוים ואחר כך טאטאו אותן למקום אחר (יש אומרים: דווקא חדר אחר, או ממש כעבור זמן כשכבר המראה שלהן לא ברור כציפורניים) - אין בכך בעיה. על דרך הפשט נראה (כפי שעולה מחידושי הר"ן במועד קטן שם) שראיית ציפורניים שמישהו זרק עלולה לעורר תחושת אי נעימות עד כדי גועל נפש, ובגלל הרגישות המיוחדת של הריון, בפרט בתחילתו, חששו חכמים אפילו לחשש רחוק של נזק, שמא תעבור אישה הרה שהיא איסטניסית במיוחד ושאט הנפש שלה יגרום לזעזוע עד כדי הפלה חלילה. מבחינה רעיונית, יש מסבירים שציפורניים גזורות, שהן דבר מיותר הגדל בתחילה כאילו הוא חלק ממשי מהגוף ואחר כך צריך להיפטר ממנו, מציינות את יחסו של האדם לדברים בעייתיים ומיותרים שיש בעולם: האם הוא טורח להיאבק בדברים רעים שהוא פוגש, או משאיר אותם כמו שהם (דרשות ר"י אבן שועיב, פרשת אמור). יש לכך הסבר אחר גם על דרך הסוד (של"ה, מסכת שבת, פה). להלכה, בפוסקים הראשונים יש שהביאו דין זה (הרי"ף והרא"ש), ויש שהתעלמו ממנו לגמרי (הרמב"ם, המאירי, הטור והשולחן ערוך). כנראה אלו שהתעלמו ממנו ראו שבזמנם מתייחסים לצפורניים כאל לכלוך רגיל ולא מעבר לכך ולכן הסיקו שאין צורך להחמיר בעניין זה. אולם בספרי ההלכה של האחרונים התקבלה יותר הדעה המחמירה (מגן אברהם סי' רס, ומשנה ברורה שם ס"ק ו). השלכה לאסלה היא תחליף מקובל בימינו במקום השריפה או הקבורה שהוזכרו בגמרא (בן איש חי, שנה שניה, פרשת לך לך, אות יד), וזאת אם מורידים את המים לאחר מכן. לעומת זאת השלכה לפח האשפה, יש אומרים שאיננה מספיק טובה (שו"ת משנה הלכות חלק יא סימן ר). מסתבר שאם את נזהרת שאחרים לא ישימו לב אל הציפורניים ולא ייגעלו מהראייה שלהם אין בעיה.
שאלה: בטל בשישים?: יש לנו תבלין, שהוא כגוש שצריך לפורר ע"מ לתבל איתו. הבוקר, הגוש הזה נפל לנו כולו לתוך תערובת חלבית קצת נוזלית. מיד הוצאנו את הגוש, הוא קצת התלכלך בקצוות מהבלילה, ואולי גם ספג קצת נוזל מהבלילה. מבחינת כמות הוא התלכלך קצת מאוד. מיד הורדנו ממנו את הלכלוכים מהבלילה החלבית. האם התבלין אסור כעת לשימוש במאכלים בשריים? או שזה בטל?
תשובה: כיוון שלא ברור שיש בגוש התבלין פי ששים מנפח החלב שנבלע - אין להשתמש בתבלין למאכלים בשריים. הרב עודד מילר
שאלה: שמיעת שירים בספירת העומר: לכבוד הרב, האם מותר לשמוע שירים בימי ספירת העומר במוצאי שבת קודש?
תשובה: ב"ה שלו-ם וברכה מי שמקל יש לו על מי לסמוך שהאיסור היה על ריקודים ומחולות ולא על שמיעה. הרב חגי בר גיורא
שאלה: הדורש אל המתים: האם אנשים המשתמשים בחומרים פסיכואקטיבים כדוגמת אל.אס.די,פטריות הזייה, איווסקה, די.אם.טי, סלוויה וכיו"ב הגורמים לאותו אדם להכנס למצב של טראנס הכולל הגברה חושית ומפגש עם ישויות טרנסצנדנטיות נמצאים באותו זמן במה שמכנה התורה "דורש אל המתים" דברים יח:יא.?
תשובה: נראה לי שכל זה בגדר דמיון בלבד ולכן אין בזה איסור דורש אל המתים אבל בוודאי שאלו מעשים פסולים ומקולקלים המזיקים לגוף ולנפש.
שאלה: השם "תום" לבן: כבוד הרב, אולם במשמעות העברית כפי שהוצגה האם "תום" שם טוב למרות הדגש של רבים כי ברישום הפוך יוצר "מות"? השאלה נשאלה בהמשך לשאלה "השם "תום" לבן"
תשובה: במשמעות לשוננו המובן הוא חיובי כמו בתהילים כ"ה "תום ויושר יצרוני" אולם כשהילד יגדל עלולים החברים לתת לו צורה של גויים ולקרוא לו תומי, ולכן בכל זאת עדיף שם אחר ברור לא ספק.
שאלה: סתירה בתורה? האם מותר להקריב על במות בארץ או לא?: הייתי רוצה לישב את הסתירה הזו "היא בשאלה האם מותר להקריב בארץ בבמות, או שמא רק "במקום אשר יבחר יהוה"? בס הברית נאמר "מזבח אדמה תעשה לי וזבחת עליו את עלתיך ואת שלמיך את צאנך ואת בקרך בכל המקום אשר אזכיר את שמי אבוא אליך וברכתיך: ואם מזבח אבנים תעשה לי לא תבנה אתהן גזית כי חרבך הנפת עליה ותחללה" (שמות כ,כא-כב). ו נאמר "לא תעשון כן לה' אלהיכם: כי אם אל המקום אשר יבחר יהוה אלהיכם מכל שבטיכם לשום את שמו שם לשכנו תדרשו ובאת שמה: והבאתם שמה עלתיכם וזבחיכם ואת מעשרתיכם ואת תרומת ידכם ונדריכם ונדבתיכם ובכרת בקרכם וצאנכם" (דברים יב,ד-ו ועוד כיצד הדברים מתישבים?
תשובה: לשואל משחרב משכן שילה עד שנבנה בית המקדש היה מותר להקריב בבמות, ומשנבנה בית המקדש נאסרו הבמות באיסור חמור שעונשו כרת (ראה משנה במגילה פ"א מי"א וזבחים פי"ד משניות ד-ח). מדובר כמובן בבמות ששימשו לשם שמים ולא חלילה לעבודה זרה. נאמנה
שאלה: סתירה בתורה? מה הוא קרבנו של החוטא בשגגה?: נאמר "ואם נפש אחת תחטא בשגגה מעם הארץ בעשתה אחת ממצות ה' אשר לא תעשינה ואשם: או הודע אליו חטאתו אשר חטא והביא קרבנו שעירת עזים תמימה נקבה על חטאתו אשר חטא. ואם כבש יביא קרבנו לחטאת נקבה תמימה יביאנה" (ויקרא ד,כז-לב). כלומר - עיזה או כבשה. מאידך נאמר "ואם נפש כי תחטא ועשתה אחת מכל מצות ה' אשר לא תעשינה ולא ידע ואשם ונשא עונו: והביא איל תמים מן הצאן בערכך לאשם אל הכהן וכפר עליו הכהן על שגגתו אשר שגג והוא לא ידע ונסלח לו: אשם הוא אשם אשם לה'" (ויקרא ה,יז-יט). דהיינו איל זכר. במקור נוסף בס"כ, נזכרת רק העיזה: "ואם נפש אחת תחטא בשגגה והקריבה עז בת שנתה לחטאת" (במדבר טו,כז). ב
תשובה: לשואל הפסוקים שציטטת בשאלתך עוסקים בקרבנות שונים. פרק ד של ספר ויקרא מוקדש לקרבן חטאת. בפסוקים שציטטת בא הציווי על אדם שעבר בשוגג על עבירה שזדונה כרת. אדם זה יכול להביא או שעירת יחיד או כבשת יחיד. פרק ה לעומת זאת מוקדש לקרבן אשם. קרבן זה בא על עבירות חמורות יותר (בפרשת ויקרא מנויים אשם מעילות, אשם תלוי ואשם גזלות). החומרה המיוחדת שיש באשם היא שהאשם צריך להיות שווה שני שקלים (בשקל הקודש), ובקרבן חטאת מספיק פחות ממחיר זה. כמו כן קרבן אשם בא אך ורק ממשפחת הכבשים, ומהזכר בלבד (באשמות שבפרשת ויקרא - דווקא איל). כמו כן יש הבדל בזריקת הדם. בספר במדבר מדובר על שגגת יחיד בעבודה זרה. במקרה זה החמירה התורה עם החוטא מפאת חומרת חטאו וחייבה אותו דווקא בשעירת עזים ולא הניחה לו לבחור להביא כבשה על חטאתו. נאמנה
שאלה: מוקצה לחצי שבת: קצין שהמשמרת שלו הא מכניסת שבת עד שבת בבוקר,ובמשמרת הוא משתמש בפלאפון ובעט ציפורן מתוקף תפקידו. האם בשבת בבוקר אחרי תום המשמרת הפלפון הוא מוקצה,או שאין מוקצה לחצי שבת?
תשובה: נחלקו פוסקי זמננו האם פלאפון הינו מוקצה. דעת הרב יעקב אריאל שפלאפון הינו מקוצה מחמת חסרון כיס, ואסור לטלטלו. לדעת הרב דב ליאור כיוון שהמכשיר משמש גם לשעון - הוא לא מוקצה, ומותר לטלטלו. הביטוי "אין מוקצה לחצי שבת" מתייחס לדבר שהיה ראוי לשימוש בכניסת שבת, ונעשה במשך השבת לא ראוי לשימוש. במצב כזה נאמר שאם יחזור שוב להיות ראוי - יהיה מותר בטלטול ולא יהיה מוקצה, כיוון שהיה ראוי לשימוש עם כניסת השבת ו"אין מוקצה לחצי שבת". הרב עודד מילר
שאלה: קיטנות של הקרן לידידות: רציתי לשאול בענין הקיטנות בתור הורה ובתור מורה א) האם הורים יכולים לשלוח את ילדם לקיטנה הרגילה שבבית הספר שבישובם במידה והשנה הקיטנה ממומנת מהקרן לידידות. ב) מה יעשה מורה שכל שנה מלמד קודש בימי החופש במהלך הקיטנה במידה והשנה זה ימומן ח"ו על ידי הקרן האם אסור לו להשתתף בימים האלו. ג) לגבי מורה במהלך כל השנה. אני משער שיתכן שגם במהלך השנה יש כספים שמגיעים למוסדות החינוך ממקורות זרים ואסורים (וזה שאלה שיכולה לגעת בעוד מקומות עבודה במדינה) האם מורה צריך לחשוש עד כדי כך ויהיה לו אסור ללמד במשרד החינוך ולחפש עבודה בבתי ספר של המוכר שאינו רשמי שלא מקבלים את התקציבים האלה.
תשובה: הבעיה היא לא מקורות זרים אלא הצגת כל הפעילות בשם ידידות עם נוצרים המאמינים בכך שעם ישראל סופו להשתמד ח"ו, הם מממנים רק חלק קטן ואפשר להימנע מהשתתפות באותו חלק.
שאלה: תשובה על כיבוי האור בשבת: התארחתי אצל אחותי בחו ל בשבת והם השאירו שני מנורות דולקות בסלון איפה שהייתי אמורה לישון כי בחדר היו ההורים שלי שנחרו ולא יכולתי לישון איתם המנורות חוברו לשעוני שבת מנורה אחת נכבתה באחת בבוקר והשנייה המשיכה לדלוק ולא יכולתי להירדם וגם לא הרגשתי כל כך טוב היו לי כאבי בטן לכן מרוב יאוש הזזתי את שעון השבת והאור נכבה מה הדין לגבי מקרה זה יש לי ממש עוגמת נפש מהמעשה?
תשובה: אם המנורה כבתה תוך כדי סיבוב השעון הרי היה בזה חילול שבת אסור מהתורה וצריך כפרה ע"י שתקבלי במשך ארבעים יום לא לאכול בשר (חוץ משבתות וחגים כמובן) ולא לשתות יין, ובל יום תתני צדקה בקופה ותאמרי שזה לכפרת העוון. אך אם סיבוב השעון לא כיבה מיד, די בשלושה ימים במה שהזכרתי וד' יסלח לך.
שאלה: טענות של ביקורת המקרא: כבוד הרב. האם תוכל בבקשה לענות לי על שני טעונים של ביקורת המקרא שמצאתי בויקיפדיה. אני מצטט : 1)"החיות בתיבת נח: בספר בראשית, פרק ו, פסוקים י"ט-כ נצטווה נח להכניס לתיבה שניים-שניים, זכר ונקבה, "מכל החי" (מקור P), ואילו בספר בראשית, פרק ז, פסוקים ב -ג הוא מצווה להכניס לתיבה שבעה זוגות מן הבהמה הטהורה ומן העופות הטהורים (מקור J). 2)מקום מוצאו של אברהם: מספר בראשית, פרק כ"ד פסוקים ד ו-י עולה שהוא בארם נהריים, אך בספר בראשית, פרק ט"ו, פסוק ז ובספר בראשית, פרק י"א, פסוק כ"ח נכתב שהוא באור כשדים. כיצד עונים על כך שבוע טוב
תשובה: לשואל תורתנו תורת אמת ומילותיה ואותיותיה קודש קדשים. איננו מתרגשים מטענותיהם הנבובות של אנשי ביקורת המקרא, וגם אם לעתים יש קורטוב של אמת בדבריהם, אין בכך כדי להמעיט כי הוא זה מקדושת התורה. תורת ה' תמימה היא ואם מתוך התעמקות באותיותיה מתעורר אצלנו קושי, נתאמץ להעמיק יותר, ואם לא יעלה בידינו למצוא מענה הולם, תמיד נדע כי החיסרון הוא בנו. כך דרש רבי מנא, מחכמי הירושלמי (ירושלמי פאה פ"א, ה"א): "'כי לא דבר רק הוא מכם', ואם הוא רק, מכם הוא. למה? שאין אתם יגיעין בתורה, כי הוא חייכם. אימתי הוא חייכם? כשאתם יגיעים בו". וכעת לשאלותיך: באשר לציווי על נח להכניס את בעלי החיים לתיבה - בפרק ז של ספר בראשית אכן באה תוספת למצוה שנצטוה נח בפרק ו (פסוקים יט-כ), כך נוהגת התורה במקומות רבים, התורה מפרשת את דבריה ומצוותיה קמעה קמעה (ראה רד"ק בראשית ז, ב). ובאשר למקום מולדתו של אברהם אבינו   בשאלה זו נחלקו כבר רש"י ורמב"ן (בראשית יב, ב) ורא"ם שם מאריך ליישב את דעתו של רש"י. עיין שם. נאמנה
שאלה: הגדרת שינוי בשבת: שאלני חייל,האם שצריך לעשות פעולות בשבת בשינוי האם כל פעולה ביד שמאל נחשבת שינוי, או ששינוי זה רק איפה שהמלאכה נעשית בכבידות והמלאכה לא תתבצע כתיקונה?
תשובה: כול מלאכה דרכה לעשות בימין ובשמאל, למעט כותב, ולכן רק כותב נחשב כשינוי בשמאל. שינוי צריך להיות מהותי יותר כמו במרפק והאיסור הוא מדרבנן.
שאלה: בונה בשבת: חייל שבודק בשבת דרך מפני מוקשים,האם מותר לו לרשום בשינוי על שלט -הדרך נבדקה, ולתקוע השלט בשבת, או שיש כך איסור בונה?
תשובה: לצורך פעילות מבצעית זה מותר ואף מצווה
שאלה: הדלקת נרות בערב ראש חדש: מחרתיים ערב ראש חדש ורציתי לשאול: האם נהוג להדליק נרות בערב ראש חדש? ואם חל ראש חדש יומיים, האם מדליקים נרות גם בערב שלמחרת? ואם כן, אז כמה נרות מדליקים? ואיזו ברכה לברך?
תשובה: יש נוהגים להדליק נר בראש חודש בשני הימים, וכמובן לא מברכים ברכה עם שם ומלכות. אלא מבקשים למען הכלל והפרט
שאלה: תפילין בשבת לשמירה: שאלני יהודי,האם יכול ללבוש בשבת בביתו תפילין עבור שמירה ממזיקים רוחניים יש לו כל מיני פחדים? כי הגמרא בברכות דף כג וברש"י שם שתפילין מגינים ממזיקים.
תשובה: בשבת יש איסור להניח תפילין ולפי הזוהר זה נחשב כחילול שבת. לכן יקח איתו ספר תהילים לשמירה ויקרא פרק צ"א יושב בסתר עליון.
שאלה: להתחתן עם בחור ישיבה?: אני בת 19 ומחפשת שידוך השאלה שלי אם זה כדאי להשתדל לחפש בחור שרוצה להשקיע את עצמו באוהלה של תורה כמובן שזה שאיפתי השאלה היא אם זה נכון שאומרים שהאישה מקבלת את מצוות למוד התורה מבעלה? ובשורות טובות
תשובה: : האור האלוקי והקודש מופיע בעולם דרך לבושים שונים. יש מידות טובות שהם מופיעות את האור האלוקי בבחינת מה הוא רחום אף אתה רחום. יש אור אלוקי שמתגלה מכוח עבודה ותפלה. יש אור אלוקי שמתגלה מכוח עשיית טוב וחסד. בודאי שיש אור אלוקי שמתגלה דרך אורה של תורה. אנו מאמינים שזה האור היכול לתת תרופה ומזור לכל המחלות ולכל המניעות שיש בעולם בהופעת האור האלוקי. כל יהודי חייב להיות מחובר לתורה. אולם יש מיוחדים שיכולים לזכות ולהיות תלמידי חכמים ולהקדיש את כל חייהם לתורה בחינת כהן גדול שנאמר עליו "מן המקדש לא יצא" כל חייהם סביב הופעת הקודש העליון הקודש מאורה של תורה. כל אישה שמקימה בית היא שותפה באור של הבעל שלה. מקימים בית נהיים שותפים. השותפות היא גם בבעיות ובחולשות אולם עיקר השותפות היא בטוב ובאור שיוצא מהבית. כך שוודאי שאם האיש לומד תורה התורה אינה תורה רק שלו אלא היא תורה שלו ושל אשתו. כך גילה לנו רבי עקיבא שאמר "שלי ושלכם שלה הוא" רבי אפילו הדגיש בדבריו שממש עיקר תורתו והתורה שלימד את תלמידיו היא של אשתו רחל. ודאי שהענין תלוי במידת היכולת שלנו לשתף פעולה ולעודד אחד את השני לעשות טוב. נשים במה זוכות שמה שמחכות לבעליהם כשחוזרים מבית המדרש. היכולת להתאפק ולחכות עד שהאיש יחזור מבית המדרש היא זכות גדולה. זה נכון לגבי אישה של כל יהודי. אישה דוחפת את האיש שלה שילך לדף יומי בשעה שהיא משכיבה את הילדים לישון וכד'. צריך להיות אשה גדולה לעמוד בכך. על אחת כמה וכמה כשמדובר על אישה של תלמיד חכם שבכל רגע פנוי מחייו ראשו בדברי תורה או לפחות כך הוא משתדל. הלוואי ותזכי להיות שותפה בחיים עם תלמיד חכם. אולם יש לקב"ה גם עוד משימות. אם יעשה אותך הקב"ה שותפה לאיש שעושה חסד או לאיש שמוסר עצמו לכלל במסירות נפש להגנת האומה או כל דרך אחרת זו גם שליחות קודש עם זכויות גדולות. הקב"ה יודע לשדך לכל אחת מה שמתאים להיות שליחותה בחיים.